《薜萝山房歌为新宁王锡赋》
宋代·王称

陶公柳庄萧索久，蒋生竹径开何有。何似君家隐处偏，开门萝薜向人悬。

萝薜苍苍送晚凉，萦烟络月绕林塘。鸟啼密叶笼书愰，客去飞花满石床。

寒侵细蔓秋仍薄，饮覆春泉香濯濯。夜深惟恐蛟龙争，幽处无论鬼神托。

我忆山房昔访君，繁烟袅袅更纷纷。别后山衣梦中冷，何日重纫萝薜云。

林间泉石题名久，涧畔莓苔藉醉频。缄藤为报故人意，瑶琴一曲山房春。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。